Die sanger Heinz Winckler se vrou, Aletté-Johanni, het onlangs die lewe geskenk aan die paartjie se vierde kind, 'n dogtertjie, en hul seuntjies is in die wolke oor hul sussie se koms.
“Ons kon nie glo toe sy eindelik kom nie. Ek het verwag Simeon gaan huil, want hy is ons emosionele een, maar hy was oorstelp van vreugde,” vertel Aletté.
“Ons het Lian onkant betrap met ’n paar trane terwyl Reuben van oor tot oor geglimlag het,” voeg sy by.
Volgens Aletté was die eerste nag in die hospitaal met haar dogtertjie ’n bietjie rof wat slaap betref.
“Die eerste nag by die huis was great, maar die volgende twee aande was ’n bietjie meer uitdagend. Ek dink dis die verskil tussen die kolostrummelk aan die begin en die melk wat inkom, haar lyfie is net besig om lekker gewoond te raak daaraan. Verder cope ons sover goed,” sê sy.